Tereza Troskie-Herbst se baba sterf skielik | Netwerk24
Tereza Troskie-Herbst se baba sterf skielik
Deur Marietjie Gericke 01 Augustus 2016 16:12
Oud-Mev. Suid-Afrika Tereza Troskie-Herbst en haar man, Bennie, op hul troudag in 2014 in Bloemfontein. Foto: Francois Heydenrych
Die week oue babaseun van die oud-Mev. Suid-Afrika Tereza Troskie-Herbst (47) en haar man, Bennie (36), is Sondagaand skielik dood.
Jayden Ben het Sondagaand melk gedrink, waarna die egpaar winde uitgevryf het, het Netwerk24 verneem.
Hulle het opgemerk dat daar bloed in sy neus was, waarna hulle met hom na die Mediclinic Bloemfontein gejaag het.
Hier is glo vasgestel dat van die bloed in sy longe beland het, wat vermoedelik sy hart laat staan het.
’n Nadoodse ondersoek kan moontlik meer lig op die saak werp, is aan Netwerk24 gesê.
Jayden Ben is met die hulp van ’n surrogaatma in die lewe gebring.
Dit is verskriklik hartseer. ’n Mens wil nie hê dit moet met enigiemand gebeur nie en ’n mens is lief vir kinders.
Boet Troskie, rolprentmagnaat en eksman van Tereza, het bevestig hy het gehoor dat die baba dood is.
“Dit is verskriklik hartseer. ’n Mens wil nie hê dit moet met enigiemand gebeur nie en ’n mens is lief vir kinders. Hulle is baie spesiaal,” sê hy.
“Klein Jamie (Boet en Tereza se seun) het my gebel en het vreeslik gehuil oor sy boetie wat dood is,” sê Troskie.
’n Pastoor staan die egpaar by.
Jayden Ben is verlede Dinsdag omstreeks 11:03 in die Mediclinic Welkom gebore en het 3,6 kg geweeg.
’n Surrogaatma, Jeanne-Marie Coetzer (32) van Odendaalsrus, het die baba gedra.
Donderdag is berig dat dit volgens boodskappe van familie en vriende op Facebook baie goed met Coetzer, asook Bennie en Tereza, gegaan het.
Die ouerpaar was volgens vriende oorstelp van vreugde oor Jayden Ben se opwagting.
Dié voormalige skoonheidskoningin se baba is verwek met die hulp van onder meer een van 14 eierselle wat van haar geoes is voordat haar baarmoeder in 2014 weens kanker verwyder moes word.
Tereza, Bennie oorstelp oor hul seun